Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava

Sp. zn. : VII/1 Gv 41/08/1000	Pezinok, 12.4.2012
EEČ : 2-1-6-2012

U Z N E S E N I E

Trestná vec:	obvinený XXXXX 
Prečin:	podplácanie podľa § 333 odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:

dňa 17.02.2008 v čase okolo 14.00 hodine v Bratislave, v priestore diaľničného hraničného prechodu Bratislava - Jarovce, na výstupe zo Slovenskej republiky do Rakúskej republiky, počas vykonávania fyzickej kontroly tovaru, prevážaného motorovým vozidlom IVECO Turbo Daily, evidenčného čísla AB4928AM a prívesným vozíkom s evidenčným číslom 04623AB, imatrikulovaným na Ukrajine, z dôvodu, že ako vodič tohto vozidla nemal nadobúdacie doklady k prevážanému tovaru a pri podozrení, že došlo k porušeniu zákona číslo 199/2004 Zbierky zákonov, Colného zákona, ponúkol príslušníkom Colnej správy XXXXX, XXXXX, XXXXX a XXXXX, lámanou slovenčinou so slovami „ak ma pustíte aby som mohol jechať dám vám na pivo, „pustite ma, dám vám päťdesiat, sedemdesiat, sto euro finančnú hotovosť. Následne po skončení kontroly XXXXX zavolal XXXXX k zadnej časti vozidla a z pravého vrecka nohavíc vytiahol pravou rukou 2 papierové bankovky Euro nominálnej hodnoty 50 Euro čísla V00447776599 a 10 Euro čísla Y20095582555, ktoré vložil XXXXX do ruky

Právna veta:
pretože je trestné stíhanie neprípustné, ak tak ustanovuje medzinárodná zmluva.

Odôvodnenie:

Vyšetrovateľ Prezídia Policajného zboru, Úradu boja proti korupcii, Odboru boja proti korupcii Bratislava uznesením pod ČVS: PPZ-50/BPK-B-2008 zo dňa 17. februára 2008 začal trestné stíhanie a vzniesol obvinenie osobe menom  XXXXX, za prečin podplácania podľa § 333 odsek 1, odsek 2 písmeno b/ Trestného zákona,  ktorého sa mal dopustiť na tom skutkovom základe, ako je to uvedené vo výrokovej časti tohto uznesenia. 

Vzhľadom k tomu, že obvinený je občanom Ukrajiny, ktorý má aj trvalé bydlisko na Ukrajine, boli dňa 12. augusta 2008 požiadané príslušné ukrajinské orgány o prevzatie trestného stíhania obvineného XXXXX. 

Dňa 07. novembra 2011 bolo z Generálnej prokuratúry Ukrajiny prostredníctvom Generálnej prokuratúry Slovenskej republiky zaslané meritórne rozhodnutie a to uznesenie  Staromestského okresného súdu mesta Vinnitsa zo dňa 07. novembra 2011. 

Z uznesenia vyplýva, že trestné stíhanie proti obvinenému XXXXX trestný čin podplácania podľa § 369 odsek 1 Trestného zákonníka Ukrajiny bolo zastavené podľa § 11-1 odsek 2 Trestného procesuálneho zákonníka Ukrajiny, pretože  podľa § 49 Trestného zákonníka Ukrajiny uplynuli od spáchania prečinu do právoplatnosti rozsudku tri roky. 

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 odsek 1 písmeno g/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Podľa článku 35 písmeno a/ Európskeho dohovoru o odovzdávaní trestného konania podpísaného dňa 15.05.1972 v Štrasburgu osobu, nad ktorou bol vynesený právoplatný a vykonateľný trestný rozsudok, nemožno pre ten istý trestný čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ bola zbavená viny.

Podľa článku 61 odsek 2 príkazu GP SR por.č.3/1998 o postupe prokurátorov pri právnom styku s cudzinou a pri trestnom stíhaní cudzincov, ak medzinárodná zmluva ustanovuje, že právoplatné rozhodnutie dožiadaného štátu v prevzatom trestnom konaní tvorí prekážku ďalšieho stíhania, prokurátor trestné stíhanie zastaví.

Z vyššie uvedených dôvodov som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora generálnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Vladimír Turan
prokurátor